**GEORGIA**

Ani LOBZHANIDZE

*ტოლერანტობა, მშვიდობიანი თანაცხოვრება, თანადგომა, განსხვავებულის პატივისცემა, თანასწორობა, თავისუფლების სიყვარული და მისკენ თავგანწირული სწრაფვა ჩემთვის უცხო არასოდეს ყოფილა. არც დღეს არის უცხო. ჩემი ქვეყნის მთავარ მოედანს თავისუფლების მოედანი ჰქვია. მინდა გჯეროდეს, რომ ჩვენ საერთო იდეალები გვაქვს.*

**ფერისცვალება**

**(გულწრფელი წერილი მეგობარს)**

არ ვიცი, ევროპას რა დამოკიდებულება აქვს დღეს ღმერთთან, მაგრამ ბოლო ნახევარი საუკუნის მანძილზე განხორციელებულ ცვლილებებს ფერისცვალება უნდა დავარქვა.

ჩვენთან ცხოვრება ადვილი არ არის. კავკასიონის პირქუში კლდეებისა და ყინულოვანი მწვერვალების ძირას მდებარე სოფელში, სადაც საზოგადოებრივი ტრანსპორტი კვირაში ერთხელ დადის და თოვლიან ზამთარში ისიც რომ ბრძოლაში წასული მეომარივით იკარგება, თითქმის დაცარიელებული სკოლის კლასებში მასწავლებლები უკეთესი ცხოვრების შექმნის იდეალებს და წინაპირობებს გვასწავლიან. ეს ხმა, ორ-სამ ბავშვიან კლასში, შეშის ღუმელის გარშემო ორჯერ ისმის - ერთი მასწავლებლის ხმაა, მეორე კი - კედლებიდან არეკლილი ბგერითი ტალღები, რომელიც, თითქოს კარგად დამახსოვრების მიზნით, გიმეორებს ნათქვამს - „ომებისაგან დაქანცული ევროპა მივიდა დასკვნამდე, რომ თითოეული ადამიანის უფლება და თავისუფლება, ღირსება თუ საკუთრება ხელშეუხებელია; რომ ამ ღირებულებებმა ერთიანი, სტაბილური, განვითარებული ევროპის საფუძველი უნდა შექმნას. ეს ის ღირებულებებია, რომელიც პიროვნებასა და სახელმწიფოს შორის არსებულ სულელურ ბარიერებს ამსხვრევს“.

საოცარია, როგორ მივიდა ეს ხალხი ერთიანობის, სტაბილურობის, თანასწორობის აუცილებლობის სულისკვეთებამდე? ცნებამდე - „სადაც სხვისი თავისუფლება იწყება, იქ ჩემი თავისუფლება მთავრდება“. არადა, ისტორიის კურსიდან ევროპის წარსულზე განცდილი შთაბეჭდილებებით ტანში შიშის ჟრუანტელი მივლიდა. ეს ხომ ის კონტინენტია, სადაც ტროადან მოყოლებული, სახელმწიფოებმა ერთმანეთის უაზრო ხოცვა-ჟლეტაში გაატარა საუკუნეები? ზოგჯერ სამეფო ხელისუფლების ხელში ჩაგდების მიზნით, ზოგჯერ ტერიტორიების გაფართოების გამო, ახალი მიწების ათვისებისა და დაპატრონების ციებ-ცხელებაში. ხშირად განსხვავებული რელიგიური შეხედულებების და მრწამსის გამო კოცონზე დამწვარი „ჯადოქრებით“ და ინკვიზიციური „ესპანური ჩექმებით“ და გილიოტინებით. შრომაში წელმოწყვეტილი ღატაკების აჯანყებებს და რევოლუციებს რომ თვლა აღარ ჰქონდა... და ბოლოს, ფანატიზმით გამოწვეული ორი მსოფლიო ომი ოთხმოცმილიონიანი მსხვერპლით.

აწმყოსა და წარსულის ეს კონტრასტი ნამდვილად შთამბეჭდავია. პირველ რიგში ამას, ალბათ აზროვნების პროგრესი ჰქვია, აზროვნების ფერისცვალება.

ვფიქრობდი, თუ როგორ დამეწერა, როგორ მომემართა შენთვის. ქება-დიდებით? რომ შენივე თავი გამეცნო შენთვის? თუ როგორ შედგა მშვიდობიანი და განვითარებული ევროპა, რა იდეალების საფუძველზე, ვინ იყვნენ თეორიებისა თუ განხორციელებული გადაწყვეტილებათა ავტორები, დღეს ვინ არიან წევრები, მოქმედების რა ასპარეზი აქვს, რა სტრუქტურები გააჩნია და რა შედეგები აქვს ციფრებში გამოხატული სტატისტიკით? რა საჭიროა? ეს ყველაფერი ხომ შენ ისედაც იცი? ამიტომ, ახლა, უფრო მეტად, მგონი ჩემზე უნდა ვისაუბრო, ჩემი შენდამი დამოკიდებულებაზე. იმაზე, თუ რას განვიცდი, როცა შენს სიშორეს ვგრძნობ. ეს განცდა დიდი ტკივილიც არის და დიდი იმედიც, უკვე ბევრჯერ, ძალიან ბევრჯერ გამოთქმული. ვშიშობ, რაღაც არ მოგეწონება მაგრამ სატკივარს იმიტომ ამბობენ, რომ დაანახონ თანადგომის საჭიროება. მინდა მქონდეს თანადგომის ეს რწმენა, მჯეროდეს შენი შესაძლებლობების.

დიდებულო ევროპა, მიუხედავად იმისა, რომ საუკუნეების განმავლობაში დაუსრულებლად ვიგერიებდი ასიმილაციური სურვილებით შეპყრობილ იმპერიულ აგრესიებს, ხშირად ფიზიკური განადგურების ზღვართან მდგარი ვიცავდი ჩემს იდენტობას გულშემატკივრისა და თანამდგომის სრული არარსებობის პირობებში. მაშინ, როცა ამ ქვეყანამ რვა საუკუნის წინ თქვა უარი სიკვდილით დასჯაზე, როგორც დასჯის უკიდურეს ფორმაზე, როცა სახელმწიფოებრიობის საფუძვლებიდანვე, საუკუნეების განმავლობაში მშვიდობიანად ვთანავცხოვრობდი განსხვავებული რელიგიური აღმსარებლობისა და ეთნიკური წარმომავლობის ხალხთან, მიუხედავად ჩემი იდეალებისა, მთელმა მსოფლიომ დღემდე ვერ გაარკვია ევროპა ვარ თუ აზია. როდესაც მსოფლიო რუკაზე მასწავლებელი ევროპასა და აზიას შორის არსებული საზღვრის გავლებას მთხოვს, კავკასიონის მწვერვალებზე გამავალი წითელი ხაზი გულს მიღონებს, თითქოს მეუბნება - აქ შენი ადგილი არ არის.

დღეს 25 თებერვალია, ერთ-ერთი ყველაზე საშინელი დღე ჩემს ისტორიაში. ამ დღეს უიმედობის ბევრი მონოლოგი ვუსახსოვრე მსოფლიოს, შავ ფურცლებზე დაწერილი წითელი ასოებით...იმ დღესაც ვერ გნახე ჩემთან.

მე ძლიერებისა და ზეობის ხანაც მქონდა. ეს რვა საუკუნის წინ იყო. ამ პერიოდში აქ რუსთაველმა პოემა დაწერა, მას „ვეფხისტყაოსანი“ ქვია და მსოფლიოს ყველა დროის ლიტერატურულ შედევრთა შვიდეულშია შესული. კიდევ ერთხელ წაიკითხე, გთხოვ. იქ შენი დღევანდელი იდეალებია. მათ შორის ესეც - *“ლეკვი ლომისა სწორია, ძუ იყოს თუნდაც ხვადია”*.

ამის შემდეგ, ალბათ შენ მკითხავ - *„დღეს ვინ ხარ?“* გეტყვი. შენი დღევანდელი იდეალებიდან მე ბევრი რამ ვიცოდი მაგრამ ერთ დროს დამავიწყდა, უფრო სწორად, დამავიწყეს. მე დრო აღარ დამიტოვეს, რომ გამეორება მომესწრო. მე, ჯერ თავი უნდა გადამერჩინა.

ჩემთან აღმოჩენილ უძველეს ადამიანებს - ზეზვას და მზიას, არ ვიცი რა თანასწორუფლებიანი გენდერული ურთიერთობა ჰქონდათ ერთმანეთთან მაგრამ ანთროპოლოგებმა მათ „პირველი ევროპელები“ უწოდეს. შეიძლება ეს ნათლობა სიმბოლურია, მაგრამ მახარებს. მახარებს ყოველი წინადადება, ყოველი აზრი, ქმედება და ურთიერთობა, რაც კი ევროპასთან მაკავშირებს. რატომ მოვილტვოდი და დღესაც რატომ მოვილტვი ასე მძაფრად, ასე თავგამეტებით შენსკენ? იმიტომ, რომ ამ წიაღში ვგრძნობდი და ვგრძნობ ყველაზე მეტად თავს დაცულად, თანაბარუფლებიანად, ღირსეულად. ჩემი შესაძლებლობების მაქსიმალური გამოვლენის ასპარეზი სწორედ აქ მეიმედება.

ტოლერანტობა, მშვიდობიანი თანაცხოვრება, თანადგომა, განსხვავებულის პატივისცემა, თანასწორობა, თავისუფლების სიყვარული და მისკენ თავგანწირული სწრაფვა ჩემთვის უცხო არასოდეს ყოფილა. არც დღეს არის უცხო. ჩემი ქვეყნის მთავარ მოედანს თავისუფლების მოედანი ჰქვია. მინდა გჯეროდეს, რომ ჩვენ საერთო იდეალები გვაქვს.

გინახავს სადმე ხუთას კვადრატულ მეტრ ფართობზე ერთად მდგარიყოს ეკლესია, სინაგოგა და მეჩეთი? ამ მშვიდობიან თანაცხოვრებას თბილისის ცენტრში სამსაუკუნოვანი ისტორია აქვს. ამ ყველაფერმა განსაზღვრა ჩემი სწრაფვა და სულისკვეთება შენს მიმართ და მახარებს შენი ტრიბუნიდან გაჟღერებული, აწ უკვე ისტორიად ქცეული ფრაზა- „მე ვარ ქართველი, მაშასადამე ვარ ევროპელი“.